Ɛfiri tete bɛsi ɛnnɛ, adeɛ baako a Akanfoɔ ani ku ho pa ara ne awoɔ. Ɛyɛ biribi a ɛsombo ma wɔn pa ara. Ɛno nti na wɔn amammerɛ titire bi te sɛ bragorɔ mu no, wɔyɛ amanneɛ binom te sɛ anoka. Yei mu no, wɔde nkosua a wɔanoa no ka ɔsakyima no ano de bɔ mmadwowa ma no sɛdeɛ ɔbɛtumi awo mma.
Awareɛ biara mu nso deɛ, yɛnim sɛ agyapadeɛ titire a Ɔbɔadeɛ no de dom awarefoɔ nyinaa ne mma a wɔbɛwo wɔn. Sɛdeɛ Twerɛ Kronkron no ka no, berɛ a Onyankopɔn bɔɔ nnipa wieeɛ no, Ɔhyiraa wɔn na Ɔka kyerɛɛ wɔn sɛ wɔnwo na wɔnhyɛ asase no so ma (Genesis 1:28).
Yei nso da no adi sɛ, awoɔ yɛ biribi a ɛdi mu pa ara wɔ abɔdeɛ mu.
Nneɛma a yɛabobɔ so yinom ne afoforɔ bi a yɛantumi anka ho asɛm nyinaa di adanseɛ sɛ, Akanfoɔ ntoto awoɔ ase koraa wɔ wɔn asetena mu.
Tete no, sɛ na ɔbarima bi ne ne yere tumi wo mma du a, na amammerɛ kyerɛ sɛ, ɛsɛ sɛ ɔbaa no tɔ odwan ma ɔbarima no de ma no amo wɔ n’adwumaden ho. Ɛno na wɔfrɛ no badu dwan no.
Awoɔ so mfasoɔ a na Akanfoɔ ahunu nti, na wɔmfa ɔbaa a wafa afuro no nni agorɔ koraa. Wɔwɔ nneɛma ne nneyɛɛ binom a na wɔyɛ de bɔ ɔbaa a wanyinsɛn ne abotafowa a ɔhyɛ yafunu mu no nyinaa ho ban.
Deɛ na wɔyɛ ma ɔbaa no ne abɔfra no bi ne sɛ, wɔhyɛ dudo ma ɔbaa no nom sɛdeɛ ɛbɛyɛ a ne ho bɛyɛ den ama abɔfra no nso anya apɔmuden pa. Afei nso, na wɔyɛ nnuane bi te abɛduru ma ɔpemfoɔ no di. Wɔtumi de nwa, mmire, nkontommire, ɔkɔtɔ, ne nhabamma ahodoɔ a wɔtumi di nya ahoɔden sononko nyinaa bi yɛ abɛduru no.
Yei yɛ biribi a na ɛboa ma ɔpemfoɔ no ho yɛ den wɔ awoɔ mu na ama watumi awo afa ne ho ne ne ba nso. Ɛno da nkyɛn a, na wɔwɔ mmaa mpanimfoɔ a wɔakwadare wɔ awoɔ gyeeɛ mu a na wɔgye kuro biara mu mmaa awoɔ. Saa mmaa mpanimfoɔ yi taa yɛ mmaa a wɔawo awie na wɔwɔ awoɔ ne nyinsɛn mu suahunu a wɔtumi de boa afoforɔ. Yɛbɛka a, na wɔyɛ adɔkotafoɔ a wɔgye awoɔ tete no.
Bio, na wɔwɔ akyiwadeɛ binom a ɛnsɛ ɔpemfoɔ yɛ anaasɛ obi yɛ kyerɛ ɔbaa a ɔnyem. Akyiwadeɛ yi mu baako ne sɛ, sɛ ɔbaa nyinsɛn a, ɛnsɛ sɛ ɔhwɛ biribi a ɛyɛ tan. Deɛ na wɔtaa ka ne sɛ, sɛ ɔbaa no yɛ saa a, ɛbɛma abɔfra a ɔhyɛ ne yafunu mu no ho ayɛ tan. Nanso, adwene a na ɛtaa saa akyiwadeɛ yi akyi pa ara ne sɛ, sɛ ɔpemfoɔ no ani bɔ biribi a ɛyɛ tan so saa a, ɛbɛtumi ama ne yam ahye no, na yei bɛtumi ama awoɔ aka no prɛko pɛ wɔ berɛ a ebia na n’awoɔ berɛ nsoeɛ.
Afei nso, na ɛyɛ akyiwadeɛ sɛ ɔpemfoɔ bɛyɛ adwumaden. Yei mu nso, na wɔde rebɔ ɔpemfoɔ no ho ban afiri nnwuma a ɛbɛtumi ama no ayɛ mmerɛ anaa ɛbɛtumi ama n’ahoɔden so ate ho. Mfasoɔ a ɛwɔ so ne sɛ, na ɛboa ma ɔpemfoɔ no tumi nya berɛ home sɛdeɛ ɛbɛyɛ a sɛ awoɔ ka no a, ɔbɛtumi anya ahoɔden de awo ntɛm a ɔnte ɔbrɛ pii.
Ɔbaa no wo wie a, na ɛnsaeɛ. Wɔsane wɔ nhyehyɛeɛ ahodoɔ binom a na wɔyɛ ma maame no ne abɔfra no nyinaa. Ɛno ne abadintoɔ amammerɛ no.  Yɛbɛka yei ho asɛm wɔ ‘Akanfoɔ gyedie wɔ nkwa ne owuo ho, Ɔfa I, Awoɔ ne abadintoɔ Ɔfa 2 no mu.’
